Псыгуэнсу дэт еджапIэр япэ йощ
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къыдигъэкIа унафэм тету «Си бзэ — си псэ, си дуней» республикэ зэпеуэм кърикIуахэм накъыгъэм и 10-м «Адыгэ псалъэ» газетым и хьэщIэщым щытепсэлъыхьащ.
АнэдэлъхубзэмкIэ яIэ зэфIэкIымрэ хабзэм, нэмысым фIыуэ зэрыхащIыкIымкIэ щIыналъэм и еджапIэ нэхъыфIхэр яубзыхуащ. АдыгэбзэмкIэ зэпеуэм япэ увыпIэр щиубыдащ Аруан районым хыхьэ Псыгуэнсу къуажэм дэт курыт школ №1-м. ЕтIуанэ увыпIэр зэдагуэшащ Урыху курыт еджапIэ №2-мрэ (Лэскэн район) Хьэмидей (Тэрч район) школымрэ. Налшык къалэ дэт «Прогимназие №65»-р ещанэ хъуащ.
БалъкъэрыбзэмкIэ зэхьэзэхуэм япэ увыпIэр къыщихьащ Iуащхьэмахуэ районым хыхьэ Былым къуажэм дэт еджапIэм. ЕтIуанэ, ещанэ увыпIэхэр хуагъэфэщащ Налшык къалэ и гимназие №1-мрэ Кичмалкэ курыт школымрэ.
УрысыбзэмкIэ зэпеуахэм ящыщу япэ увыпIэр Прохладнэ районым и Солдатскэ жылэм лъагъэсащ, Май къалэ дэт курыт еджапIэ №2-р етIуанэ хъуащ.
КъызэгъэпэщакIуэхэм къыхагъэщащ республикэ зэпеуэм мы гъэм хэта курыт еджапIэхэм егугъуу зэрызагъэхьэзырар. Накъыгъэ мазэм и кIэхэм ахэр щIыхь тхылъхэмрэ саугъэтхэмкIэ ягъэпэжэнущ.
КЪАНЩАУЭ Мэлычыпхъу.
